“Education Technology” เทรนด์ที่กำลังน่าจับตามอง
ในยุคสมัยของเราทุกคนตอนนี้  เทคโนโลยี คือสิ่งที่กำลังแทรกซึมเข้าไปในเกือบทุกช่วงเวลาของชีวิต  ในวงการการศึกษาก็เช่นกัน  เทคโนโลยีได้ทำให้เกิดสิ่งที่เรียกว่า “Education Technology”
6 ส.ค. 2563

“Education Technology” เทรนด์ที่กำลังน่าจับตามอง /โดย ลงทุนแมน
ในยุคสมัยของเราทุกคนตอนนี้ 
เทคโนโลยี คือสิ่งที่กำลังแทรกซึมเข้าไปในเกือบทุกช่วงเวลาของชีวิต
ในวงการการศึกษาก็เช่นกัน 
เทคโนโลยีได้ทำให้เกิดสิ่งที่เรียกว่า “Education Technology”
Education Technology คำนี้ มีอะไรที่น่าสนใจ
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
Education Technology หรือ เทคโนโลยีการศึกษา
อธิบายแบบง่ายๆ ก็คือเทคโนโลยีที่เกี่ยวข้องกับการศึกษา
ที่จะทำให้การศึกษามีประสิทธิภาพมากขึ้น
ที่จริงแล้ว การนำเทคโนโลยีมาใช้ในการศึกษามีมานานแล้ว
เช่น การใช้กระดานไวต์บอร์ด เครื่องฉายภาพ 
มาช่วยเพิ่มประสิทธิภาพในการสื่อสารระหว่างผู้เรียนและผู้สอน
แต่จุดสำคัญของเรื่องนี้ คือ การเกิดขึ้นของอินเทอร์เน็ต
ที่กำเนิดและพัฒนาขึ้นตั้งแต่ปลายศตวรรษที่ 20
อินเทอร์เน็ต ได้เข้ามาเป็นตัวเร่งสำคัญ
ในการพัฒนา Education Technology
ทำให้ผู้สอน ผู้เรียน และห้องเรียน เชื่อมถึงกันได้ง่ายขึ้นผ่านช่องทางออนไลน์
อีกทั้งผู้เรียนสามารถเข้าถึงบทเรียนที่ไหน เมื่อไรก็ได้
มีความยืดหยุ่นและหลากหลายในการเรียน
และข้อมูลจากการใช้งานของผู้เรียนยังสามารถนำไปวิเคราะห์ได้
ตั้งแต่ปี 2010 เป็นต้นมา
การเข้าถึงอินเทอร์เน็ตของคนทั่วโลกเพิ่มขึ้นอย่างรวดเร็ว
พอเป็นแบบนี้ จึงทำให้ตั้งแต่ปี 2010
เม็ดเงินลงทุนในรูปแบบของ การร่วมลงทุน (Venture Capital)
ก็เริ่มไหลเข้ามาลงทุนในสตาร์ตอัปด้าน Education Technology
มูลค่าการร่วมลงทุนในสตาร์ตอัป Education Technology ทั่วโลก จากรายงานของ Holon IQ
ปี 2010 มูลค่า 15,750 ล้านบาท
ปี 2015 มูลค่า 132,300 ล้านบาท
ปี 2019 มูลค่า 221,000 ล้านบาท
ทำให้หลังจากปี 2010 มีแพลตฟอร์มสำหรับการศึกษาเกิดขึ้นมากมาย
ยกตัวอย่างเช่น
edX ศูนย์รวมคอร์สเรียนออนไลน์
จากความร่วมมือของ MIT และ Harvard University
เริ่มเปิดให้ใช้บริการในปี 2012
Google Classroom แพลตฟอร์มรับส่งงานระหว่างผู้เรียนกับผู้สอน
เริ่มเปิดให้ใช้บริการในปี 2014
Education Technology ยิ่งเป็นที่สนใจมากขึ้น
เมื่อเกิดการระบาดของไวรัส Covid-19
ซึ่งกระทบต่อการเปิดภาคเรียนของนักเรียน นักศึกษา
เราจึงได้เห็นการปรับตัวของหลายประเทศ
ที่นำเอา Education Technology มาประยุกต์ใช้กันอย่างจริงจัง
ยกตัวอย่างเช่น
ในประเทศจีน ให้นักเรียนเรียนผ่านแพลตฟอร์มออนไลน์ที่สนับสนุนโดยรัฐบาล
ในประเทศสหรัฐอเมริกา บางมหาวิทยาลัย เช่น MIT และ Harvard University
ให้นักศึกษาเรียนออนไลน์ทั้งบางรายวิชา และออนไลน์แบบเต็มตัว
และเมื่อไม่นานมานี้ ByteDance บริษัทแม่ของ TikTok
ก็เผยว่ากำลังจะลงทุนเพิ่มอย่างมหาศาล ในสตาร์ตอัปด้าน Education Technology
เพื่อรองรับการเติบโตของตลาดการศึกษาในอนาคต
ทีนี้ลองมาดูที่ไทยกันบ้าง..
สตาร์ตอัปด้าน Education Technology ที่น่าสนใจ
เช่น SkillLane แพลตฟอร์มรวมคอร์สเรียนออนไลน์
และที่ขาดไม่ได้ ก็คือบรรดาโรงเรียนกวดวิชา
ที่หลายแห่งสร้างแพลตฟอร์มสำหรับการเรียนเป็นของตัวเอง
อย่างเช่น สถาบันกวดวิชา OnDemand
ที่มีแพลตฟอร์มชื่อ Learn Anywhere
สำหรับให้เข้าไปเรียนที่ไหน เมื่อไรก็ได้ตามต้องการ
ทั้งหมดที่ว่ามา ก็คงทำให้เห็นว่า
Education Technology กำลังเป็นเทรนด์ที่น่าจับตามอง
ซึ่งน่าจะเป็นสิ่งที่เข้ามาในชีวิตของเด็กในยุคใหม่มากขึ้นเรื่อยๆ
และไม่ใช่แค่เด็ก..
ผู้ใหญ่ในวันนี้ ก็สามารถปรับปรุงทักษะของตนเองผ่าน Education Techonology ได้เช่นกัน
เพราะอย่างที่เรารู้กัน
ความรู้ที่ผู้ใหญ่เรียนมากันตั้งแต่อดีต
มันอาจใช้ไม่ได้อีกต่อไปแล้ว ในวันนี้..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-